Erik Hamrén rejser efter denne sæson videre til norske Rosenborg. AaB har arbejdet hårdt for at finde en afløser for svenskeren, men er stadig langt fra en løsning. "Jeg kan ikke sige noget nu, og jeg er også nødt til at erkende, at det ikke er lige om hjørnet. Nu har vi heldigvis så meget andet at spekulere på i turneringen, men ellers begynder det da at præge mig en lille smule, for jeg vil godt snart have det i orden. Jeg har også en plan B, og det er den, der gør, at jeg sover om natten," siger Lynge Jacobsen til TV 2 Sporten. AaB har tidligere anvendt gamle kendinge som Søren Thorst, Søren Kusk og Peter Rudbæk som trænere, men Lynge Jacobsen vil ikke afsløre nærmere detaljer om sin plan B. Til gengæld lover han, at den trænersituationen vil være afklaret inden træningen til den nye sæson starter i slutningen af juni. "Det har jeg lovet spillerne, og det står jeg stadigvæk ved. Når de starter træningen - den 26. juni tror jeg, det er - står der en træner og fløjter," siger Lynge Jacobsen. AaB's assistenttræner Allan Kuhn forventer, at han fortsætter i klubben under den nye træner.

Opsummering:
AaB stadig uden træner efter sommerferien, men nordjyderne har en plan B parat.